作者：丁几仲
词牌/韵律：贺新郎

paragraphs: 喜溢蟾宫梦。
起推衣、平章宝桂，湿鸦飞动。
果报佳音传络秀，丹穴雏生彩凤。
想孔释、亲来抱送。
不羡徐卿秋水澈，试闻声、识破真英种。
培杞梓，待时用。
当年绛帐承新宠。
问何如归来，碧荷香重。
都是刘郎看承处，多少温柔从臾。
会起我嘉宾钦竦。
左氏公羊，从初所学，看家传、声誉今腾涌。
拚醉舞，与谁共。